Nariadenie Rady (ES) č. 2432/2001
z 20. novembra 2001,
ktorým sa mení a aktualizuje nariadenie Rady (ES) č. 1334/2000 ustanovujúce režim spoločenstva na kontrolu exportov položiek a technológie s dvojakým použitím
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä jej článok 133,
so zreteľom na návrh Komisie,
keďže:
(1) Podľa nariadenia (ES) č. 1334/2000 [1] by položky dvojakého použitia (vrátane softvéru a technológií), ak sa vyvážajú zo spoločenstva, mali podliehať účinnej kontrole.
(2) Aby sa členským štátom a spoločenstvu umožnilo dosiahnuť súlad s ich medzinárodnými záväzkami, príloha I k nariadeniu (ES) č. 1334/2000 ustanovuje všeobecný zoznam položiek a technológií dvojakého použitia uvedených v článku 3 tohto nariadenia, ktoré zavádza medzinárodne dohodnuté kontroly dvojakého použitia vrátane Wassenaarského usporiadania, Kontrolného režimu raketových technológií (MTCR), Skupiny jadrových dodávateľov (NSG), Austrálskej skupiny a Dohovoru o chemických zbraniach (CWC).
(3) Článok 11 nariadenia (ES) č. 1334/2000 určuje, že príloha I a príloha IV sa musia aktualizovať v súlade s príslušnými povinnosťami a záväzkami a akýmikoľvek ich úpravami, ktoré jednotlivé členské štáty prijali ako členovia medzinárodných režimov nešírenia a dohôd o kontrole exportu alebo ratifikáciou príslušných medzinárodných zmlúv.
(4) Aby sa zohľadnili zmeny, ktoré prijali plenárne zasadnutie Wassenaarskeho usporiadania 1. decembra 2000, plenárne zasadnutie Austrálskej skupiny 5. októbra 2000, plenárne zasadnutie Kontrolného režimu raketových technológií 13. októbra 2000 a plenárne zasadnutie Skupiny jadrových dodávateľov 23. júna 2000, prílohy I a IV sa musia upraviť.
(5) Aby sa uľahčili kontakty s exportnými kontrolnými orgánmi a operátormi, je nutné zverejniť aktualizovanú a konsolidovanú verziu príloh k nariadeniu (ES) č. 1334/2000, pričom sa zohľadnia všetky úpravy, ktoré prijali členské štáty na medzinárodných fórach počas roka 2000.
(6) Súčasne je vhodné, aby sa v záujme jasnosti upravili odkazy v nariadení (ES) č. 1334/2000 na nariadenie Komisie (EHS) č. 2454/93 z 2. júla 1993, ktoré určuje ustanovenia, ktoré vykonávajú nariadenie Rady č. 2913/92 ustanovujúce Colný kódex spoločenstva [2].
(7) Nariadenie (ES) č. 1334/2000 by sa malo primerane zmeniť,
PRIJALA TOTO NARIADENIE:
Článok 1
Nariadenie (ES) č. 1334/2000 sa týmto mení takto:
a) v článku 14 sa slová "Ustanovenia článkov 463 až 470 a 843 nariadenia (EHS) č. 2454/93" nahrádzajú slovami "Ustanovenia článkov 843 a 912a až 912g nariadenia (EHS) č. 2454/93",
b) prílohy sa nahrádzajú prílohami k tomuto nariadeniu.
Článok 2
Toto nariadenie nadobúda účinnosť 30. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. novembra 2001